b'\n_START_ARTICLE_\nJuodosios bur\xc4\x97s\n_START_SECTION_\nTurinys\n_START_PARAGRAPH_\nVeiksmas vyksta j\xc5\xabroje ir Nasau saloje, kuri XVIII am\xc5\xbeiaus prad\xc5\xbeioje buvo did\xc5\xbeiausia pirat\xc5\xb3 kolonija. \xc5\xa0i priklauso Britanijai, ta\xc4\x8diau svarbiausi \xc5\xbemon\xc4\x97s \xc4\x8dia yra piratai ir Eleonora Getri \xe2\x80\x93 jauna moteris, valdanti vis\xc4\x85 salos prekyb\xc4\x85: ji superka i\xc5\xa1 pirat\xc5\xb3 grob\xc4\xaf, \xc5\xa1\xc4\xaf i\xc5\xa1gabena i\xc5\xa1 salos ir parduoda. Jos t\xc4\x97vas Ri\xc4\x8dardas Getris buvo \xc4\xaftakingas \xc5\xbemogus, ta\xc4\x8diau dabar Britanijoje paskelbta jo paie\xc5\xa1ka. _NEWLINE_Pirmas sezonas_NEWLINE_Kapitonas D\xc5\xbeeimsas Flintas su komanda u\xc5\xbepuola prekybin\xc4\xaf laiv\xc4\x85. Jame esantis D\xc5\xbeonas Silveris, nor\xc4\x97damas i\xc5\xa1vengti m\xc5\xab\xc5\xa1io, pasislepia triume. \xc4\x8cia jis aptinka laivo vir\xc4\x97j\xc4\x85, bandant\xc4\xaf pasl\xc4\x97pti ka\xc5\xbekok\xc4\xaf dokument\xc4\x85. Grumtyn\xc4\x97se Silveris nu\xc5\xbeudo vir\xc4\x97j\xc4\x85, paima popierius, o piratams pats prisistato vir\xc4\x97ju bei i\xc5\xa1rei\xc5\xa1kia nor\xc4\x85 prisijungti prie komandos. _NEWLINE_Flintas gr\xc4\xaf\xc5\xbeta \xc4\xaf Nasau, kur komanda sukyla prie\xc5\xa1 j\xc4\xaf: Flintas turi tiksl\xc4\x85 u\xc5\xbegrobti gerai ginkluot\xc4\x85 ispan\xc5\xb3 laiv\xc4\x85 \xe2\x80\x9eUrca de Lima\xe2\x80\x9c, gabenant\xc4\xaf did\xc5\xbeiul\xc4\xaf aukso krovin\xc4\xaf, ta\xc4\x8diau \xc5\xa1i\xc4\x85 informacij\xc4\x85 \xc5\xbeino vos keli \xc5\xbemon\xc4\x97s. U\xc5\xbepulto laivo \xc5\xbeurnale buvo pa\xc5\xbeym\xc4\x97tas mar\xc5\xa1rutas ir jis atsid\xc5\xabr\xc4\x97 Silverio rankose. Eleonora Getri, \xc5\xbeinanti apie Flinto planus, padeda jam gauti nauj\xc4\x85 laiv\xc4\x85 ir nauj\xc4\x85 komand\xc4\x85, nustumdama \xc4\xaf \xc5\xa1al\xc4\xaf kit\xc4\x85 kapiton\xc4\x85, savo meilu\xc5\xbe\xc4\xaf D\xc5\xbeon\xc4\x85 Vein\xc4\x85. Flintas su\xc5\xbeino, kad dokumentai pas Silver\xc4\xaf, ta\xc4\x8diau \xc5\xa1is, nor\xc4\x97damas likti gyvas, juos \xc4\xafsimena ir sunaikina. Flintas priverstas pasiimti Silver\xc4\xaf kartu. Jie aptinka \xe2\x80\x9eUrca de Lima\xe2\x80\x9c, ta\xc4\x8diau kovoje su sargybos laivu pirat\xc5\xb3 laivas paskandinamas ir jie atsiduria krante. Kilusi audra paskandina ir \xe2\x80\x9eUcra de Lima\xe2\x80\x9c, ir krante taip pat atsiduria didel\xc4\x97 ginkluota ispan\xc5\xb3 laivo komanda, sauganti auks\xc4\x85._NEWLINE_Antras sezonas_NEWLINE_Su dabartiniais \xc4\xafvykiais paraleliai rodoma istorija, kaip brit\xc5\xb3 laivyno karininkas D\xc5\xbeeimsas MakGrou kyla karjeros laiptais, susipa\xc5\xbe\xc4\xafsta su \xc4\xaftakingu karininku Hamiltonu ir jo \xc5\xbemona Miranda, tampa \xc5\xa1ios meilu\xc5\xbeiu, o po Hamiltono mirties priverstas b\xc4\x97gti ir tapti piratu Flintu._NEWLINE_Flintas u\xc5\xbeuola ispan\xc5\xb3 apsaugos laiv\xc4\x85 ir juo gr\xc4\xaf\xc5\xbeta \xc4\xaf Nasau, nor\xc4\x97damas surinkti reikiamas paj\xc4\x97gas ir gr\xc4\xaf\xc5\xbeti aukso, kol ispanai neatvyko jo i\xc5\xa1gabenti. Saloje Eleonora Getri vis sunkiau i\xc5\xa1laiko savo vald\xc5\xbei\xc4\x85 ir jos verslo partneriu tampa kapitonas Hornigoldas, o kapitonas D\xc5\xbeonas Veinas v\xc4\x97l turi savo komand\xc4\x85. Buvusi prostitut\xc4\x97 Maks kartu su kapitonu Rekhemu tampa vis svarbesn\xc4\x97 saloje ir ima vadovauti bordeliui._NEWLINE_Netrukus gr\xc4\xaf\xc5\xbeta Flinto komandos nariai, palikti steb\xc4\x97ti ispan\xc5\xb3 aukso. Jie prane\xc5\xa1a Silveriui, kad ispanus i\xc5\xa1tiko tropin\xc4\x97 liga ir auksas nebesaugomas. Silveris apie tai pasako kapitonui Rekhemui, o Flintui prane\xc5\xa1a, kad ispanai auks\xc4\x85 jau i\xc5\xa1gabeno. Flinto autoritetas vis labiau svyruoja, o jis pats be skrupul\xc5\xb3 atsikrato stojan\xc4\x8diais jam skersai kelio. M\xc5\xab\xc5\xa1yje jis i\xc5\xa1meta Bil\xc4\xaf Bons\xc4\x85 u\xc5\xbe borto, ta\xc4\x8diau \xc5\xa1is i\xc5\xa1gyvena ir patenka \xc4\xaf angl\xc5\xb3 nelaisv\xc4\x99._NEWLINE_Piratai pagrobia brit\xc5\xb3 lordo E\xc5\xa1o dukter\xc4\xaf ir Veinas nusprend\xc5\xbeia u\xc5\xbe j\xc4\x85 pareikalauti i\xc5\xa1pirkos. Flintas su Eleonora ir savo meilu\xc5\xbee Miranda Hamilton nusprend\xc5\xbeia pagrobti \xc4\xafkait\xc4\x99 ir gr\xc4\x85\xc5\xbeinti j\xc4\x85 t\xc4\x97vui mainais \xc4\xaf taik\xc4\x85 Nasau, kad britai nepult\xc5\xb3 salos. Lordas E\xc5\xa1as yra pagars\xc4\x97j\xc4\x99s \xc5\xbeiaurumu, ta\xc4\x8diau ka\xc5\xbekada jis pa\xc5\xbeinojo Mirand\xc4\x85 Barlou ir D\xc5\xbeeims\xc4\x85 Makgrou, tod\xc4\x97l Flintas ir Miranda vyksta pas j\xc4\xaf gr\xc4\x85\xc5\xbeinti dukters. Juos priima, ta\xc4\x8diau netrukus Miranda supranta, kad b\xc5\xabtent E\xc5\xa1as kaltas d\xc4\x97l jos vyro \xc5\xbe\xc5\xabties ir jos su Flintu tremties. Miranda nu\xc5\xbeudoma, Flintui surengiamas vie\xc5\xa1as teismas, ta\xc4\x8diau kapitonas Veinas j\xc4\xaf i\xc5\xa1gelb\xc4\x97ja. Kapitonas Hornigoldas i\xc5\xa1duoda Eleonor\xc4\x85 Getri britams mainais u\xc5\xbe savo ir komandos pasigail\xc4\x97jim\xc4\x85._NEWLINE_Tre\xc4\x8dias sezonas_NEWLINE_Eleonora Getri perduodama naujai paskirtam Nasau gubernatoriui Rod\xc5\xbeersui, kuris su 8 laivais vyksta \xc4\xaf Nasau \xe2\x80\x93 jis turi 8 savaites, kad atgaut\xc5\xb3 \xe2\x80\x9eUrca de Lima\xe2\x80\x9c auks\xc4\x85 ir atiduot\xc5\xb3 j\xc4\xaf ispanams. Eleonora tampa jo pagalbininke, v\xc4\x97liau \xe2\x80\x93 meilu\xc5\xbee ir \xc5\xbemona. Rod\xc5\xbeersas pateikia ultimatum\xc4\x85 ir Nasau pasiduoda, tik Veinas su M\xc4\x97lynbarzd\xc5\xbeiu 5 laivais i\xc5\xa1siver\xc5\xbeia \xc4\xaf j\xc5\xabr\xc4\x85. Saloje esantys piratai sudeda ginklus, Maks taip pat pradeda pad\xc4\x97ti naujajai vald\xc5\xbeiai. Buv\xc4\x99s piratas Hornigoldas persekioja Flint\xc4\x85, ta\xc4\x8diau \xc5\xa1is patenka \xc4\xaf audr\xc4\x85 ir atsiduria saloje, kurioje gyvena pab\xc4\x97g\xc4\x99 vergai. Jie nusprend\xc5\xbeia apjungti j\xc4\x97gas ir i\xc5\xa1vilioti gubernatori\xc5\xb3 i\xc5\xa1 Nasau._NEWLINE_Rod\xc5\xbeersas atgauna auks\xc4\x85, ta\xc4\x8diau piratai surengia i\xc5\xa1puol\xc4\xaf ir \xc5\xa1\xc4\xaf pagrobia. Lobis u\xc5\xbekasamas verg\xc5\xb3 saloje ir jo viet\xc4\x85 \xc5\xbeino tik 3 \xc5\xbemon\xc4\x97s. Bilis Bonsas gr\xc4\xaf\xc5\xbeta \xc4\xaf Nasau ir v\xc4\x97l prisideda prie Flinto, nors slapta ie\xc5\xa1ko b\xc5\xabd\xc5\xb3 su juo atsiteisti. Pa\xc4\x8diame Nasau jis organizuoja mai\xc5\xa1t\xc4\x85, o kad \xc5\xbemon\xc4\x97s i\xc5\xa1klikt\xc5\xb3 vieningi, j\xc5\xb3 vadu i\xc5\xa1kelia ne Flint\xc4\x85, o Silver\xc4\xaf. Piratai u\xc5\xbepuola Nasau ir prasideda karas._NEWLINE_Ketvirtas sezonas_NEWLINE_Piratai su vergais bando u\xc5\xbeimti Nasau, o brit\xc5\xb3 \xc4\xafgula visomis priemon\xc4\x97mis ginasi. Gubernatorius Rod\xc5\xbeersas kreipiasi pagalbos \xc4\xaf ispanus, ta\xc4\x8diau \xc5\xa1ie nusiaubia sal\xc4\x85 ir m\xc5\xab\xc5\xa1yje nu\xc5\xbeudo Eleonor\xc4\x85. Rod\xc5\xbeersas persekioja i\xc5\xa1bla\xc5\xa1kyt\xc5\xb3 pirat\xc5\xb3 liku\xc4\x8dius,o Bilis bonsas galutinai pereina \xc4\xaf jo pus\xc4\x99. Flintas pergabena lob\xc4\xaf \xc4\xaf Skeleto sal\xc4\x85, prie kurios \xc4\xafvyksta paskutinis m\xc5\xab\xc5\xa1is.'